Bendelid lewenslank tronk toe vir moord op staatsgetuie (18) | Netwerk24
Bendelid lewenslank tronk toe vir moord op staatsgetuie (18)
'n 32-jarige bendelid van Port Elizabeth is Dinsdag tot lewenslange tronkstraf gevonnis weens die moord op 'n 18-jarige staatsgetuie.
Ruwaan Jordaan is op Nuwejaarsdag 2019 doodgeskiet in Helenvale in die stad se noordelike voorstede, waar bendegeweld hoogty vier. Hy het op die sypaadjie in Ou Stanfordweg gesit en kaart speel saam met 'n groep kinders toe 'n man hom van agter nader en verskeie kere in die rug skiet.
Jordaan is met sy aankoms by die Livingstone-hospitaal dood verklaar.
Later dieselfde aand het die polisie Luwaan Munnick van die New Kids-bende in verband met die moord aangekeer.
Luidens 'n verklaring van die nasionale vervolgingsgesag (NVG) was Jordaan 'n staatsgetuie in 'n saak van poging tot moord waarby Claude Matthews, leier van die New Kids, betrek is.
Die hof het ook gehoor dat Munnick in 'n verhouding met Matthews se dogter was.
Munnick is Maandag in die hooggeregshof in Port Elizabeth skuldig bevind aan die moord op Jordaan. Adv. Liezel Landman, staatsaanklaer, het gedurende die vonnisverrigtinge daarop klem gelê dat die stad se noordelike voorstede deur bendes geteister word en dat die hof 'n ernstige boodskap moet uitstuur.
Munnick is Dinsdag tot lewenslange tronkstraf gevonnis weens moord. Hy is ook tot 15 jaar tronkstraf gevonnis weens die besit van 'n ongelisensieerde vuurwapen en tot twee jaar weens die besit van ammunisie.